Publication: Magyar Közlöny
Issue: MK-2010-1 (Year: 2010, Number: 1)
Era: contemporary
Section: „3. számú melléklet a 17/2004. (V. 20.) OM rendelethez
Paragraph Index: 1638

3. A TANULÁSMÓDSZERTAN BEÉPÍTÉSE A SZAKTÁRGYAK TANÍTÁSÁBA A tanulás megtanítása megfelelő viszonyulások, magatartásmódok és szokások kialakítását, az alapképességek (figyelem, beszéd, olvasás, szövegértés, szövegalkotás, emlékezet, gondolkodás, önművelés) fejlesztését, konkrét tanulási módszerek gyakorlását, elsajátíttatását jelenti. Noha tanítása külön óraszámban történik, eredményes akkor lehet igazán, ha a tanítás teljes folyamatát átszövi. A tanulás igazi gyakorló terepe nemcsak a délutáni egyéni tanulás, hanem az iskolai órákon eltöltött idő is. A tanulásmódszertan szemléletmódja szerint az iskolában nem kémiát, földrajzot, történelmet, magyart, biológiát stb. kell tanítani, hanem gondolkodni, beszélni, figyelni, emlékezni, olvasni, írni, s ezt minden tanár a saját tantárgya tananyagán teszi. Tehát nem az ismeretek direkt átadása és elsajátíttatása az elsődleges cél, hanem az életre szóló képességek és magatartás formák fejlesztése, kiteljesítése. Az ismeretek eközben mintegy a foglalkozások melléktermékeként ragadnak meg a gyerekekben. A tanulásmódszertan tehát nem tantárgy, amely elszigetelten, órákba zártan van jelen az iskolában, hanem szemléletmód, amely jó esetben minden tantárgy tanítását áthatja. Ezt a szemléletmódot minden tanárnak ismernie kellene, hogy tanítása során tudatosan alkalmazhassa. A gyakorlatban ez azt jelenti, hogy arra törekszik, ne csak – vagy ne főként – előadó legyen az óráin, hanem a gyerekek önálló megismerő-képességének fejlődését szervező személy is, aki biztosítja az önálló és a csoportos munkát, lehetőséget ad a képességelemek változatos gyakorlására.

Source: https://magyarkozlony.hu/hivatalos-lapok/7329b4f3e9e299090f09eb5f8d4d93e3e0bd4498/dokumentumok/7a31f587703ba0815b40a53569b4bf7f7e834456/letoltes